KIRJALLINEN KYSYMYS E-1809/97 esittäjä(t): Aldo Arroni (UPE), Roy Perry (PPE), Gian Boniperti (UPE), Gérard d'Aboville (UPE), Franco Malerba (UPE), Stefano De Luca (ELDR), Giles Chichester (PPE) ja Graham Mather (PPE) - komissiolle (28. toukokuuta 1997)

Aihe: Rajanylittävän alkoholimainonnan kieltäminen

Komissio on ilmeisesti päättänyt, ettei se enää käsittele valitusta, joka koskee ranskalaisen alkoholijuomien tuottajan rajanylittävän World Cup -kampanjan mainoskieltoa, joka annettiin kansanterveyden suojelemiseksi.

Voisiko komissio selittää syyn käsittelyn päättymiselle ja antaa yksityiskohtaiset tiedot seuraavista seikoista:

1. Keräsikö komissio urheilu- ja kulttuurielimistä tietoja tämän mainontakiellon vaikutuksista?

2. Voisiko komissio selittää, kuinka se perusteli tämän päätöksen yhteisön lainsäädännön ja erityisesti palveluiden vapaan liikkuvuuden periaatteen valossa? Onko komissio tehnyt arvioinnin tämän rajoituksen suhteellisuudesta; rajoitusta perusteltiin seuraavasti: a) alkoholijuomien tienvarsimainonta on Ranskassa sallittua urheilu- ja kulttuuritapahtumien ulkopuolella ja b) suurimmat urheilutapahtumat rohkaisevat urheilemaan ja niillä voi siksi olla myönteinen vaikutus kansanterveyteen?

3. Mikäli komissio ei tehnyt tällaista arviointia, aikooko se käsitellä tapausta uudelleen rajoituksen suhteellisuuden korjaamiseksi?

4. Jos komissio katsoo rajoituksen olevan suhteellinen ja että siksi ei ole olemassa tarvetta käsitellä aihetta uudestaan, milloin ja missä muodossa se aikoo ehdottaa alkoholijuomamainonnan yhdenmukaistamista?

5. Voidaanko nyt olettaa, että komissio ei enää vastusta kansallisia rajoituksia, jos ne on suunnattu kansanterveyden suojeluun? Aikooko komissio antaa vapaat kädet jäsenvaltioille, kun ne turvautuvat kansanterveyden suojeluun yhtenäismarkkinoiden perusteettomien esteiden muodostamiseksi?

Komission jäsenen Mario Montin komission puolesta antama vastaus (1. elokuuta 1997)

Arvoisat parlamentin jäsenet pyytävät tietoja rikkomisesta johtuvan menettelyn päättämisestä asiassa, joka koskee Ranskassa vuonna 1998 järjestettävän maailmancupin rajat ylittävän sponsoroinnin kieltämistä eräältä alkoholijuomien valmistajalta ns. Evin-lain nojalla. Vaikka komissio ei voi luottamuksellisuussyistä ilmoittaa valituksen tekijöiden nimiä tai yksittäisen valituksen tarkkaa sisältöä, se toivoo kuitenkin, että seuraavat tiedot vähentävät parlamentin jäsenten huolta.

Kutakin asiaa tutkitaan siihen liittyvien tietojen perusteella ja luottamuksellisuuden säilyttämiseksi komissio tukeutuu jo hallussaan oleviin tietoihin sekä valituksen tekijän toimittamiin tietoihin. Komissio esitti kaupallista viestintää sisämarkkinoilla koskevassa vihreässä kirjassaan ((KOM(96) 192 lopullinen )) ehdotuksia kehittääkseen tietämystään kaupallisen viestinnän (mukaan lukien sponsorointi) luonteesta ja vaikutuksista yhteisössä.

Tämän kyseessä olevan valituksen osalta komissio oli tietoinen siitä, että kansalliset viranomaiset neuvottelivat valituksen tekijän kanssa. Komissio ei halunnut vaikeuttaa näitä hankalia neuvotteluja.

Komissio haluaa vakuuttaa arvoisille parlamentin jäsenenille, että kyseessä olevan asian käsittelyn lopettaminen ei merkitse sitä, että rajat ylittävää sponsorointia koskevien rajoitusten suhteellisuutta ei tutkittaisi sen määrittämiseksi, ovatko ne EY:n perustamissopimuksen 59 artiklan mukaisia.

Rajat ylittäviä palveluja rajoittavan kansallisen toimenpiteen suhteellisuutta arvioitaessa komissio ottaa huomioon erityisesti parlamentin mielipiteen niistä ehdotuksista, joita se teki viime vuonna kaupallista viestintää koskevassa vihreässä kirjassaan suhteellisuuden arvioimisen kehittämiseksi tällä alueella. Tulevissa päätöksissään komissio harkitsee tarkoin kulttuuri- ja urheilutapahtumien sponsorointia koskevien rajoitusten mahdollisia kielteisiä vaikutuksia.

Lopuksi komissio haluaa vahvistaa jatkavansa kansanterveyttä koskevien kansallisten säännösten soveltamisesta vapaalle liikkuvuudelle aiheutuvien rajoitusten tutkimista tapauskohtaisesti perustamissopimuksen vaatimusten mukaisesti. Sisämarkkinoita koskevien periaatteiden soveltaminen on kansanterveyden suojelun korkean tason mukaista.